ลักษณะการประกอบธุรกิจ 

1. ความเป็นมาและการเปลี่ยนแปลงที่สำคัญ

บริษัท ซันไทยอุตสาหกรรมถุงมือยาง จำกัด จดทะเบียนก่อตั้งเมื่อวันที่ 24 พฤษภาคม 2531
ด้วยทุนจดทะเบียนเริ่มแรก 30 ล้านบาท

ในปี 2541 บริษัทฯได้ร่วมทุนกับ บริษัท บีมาร์ค จำกัด ประเทศอิตาลี จัดตั้ง บริษัท บีมาร์ค ซันไทย
จำกัด ในประเทศอิตาลี ทั้งนี้เพื่อเป็นตัวแทนจำหน่ายถุงมือยางของบริษัทฯ
ให้กับลูกค้าในประเทศอิตาลี และทวีปยุโรป โดยการถือหุ้นร้อยละ 40 (จำนวน 46,920 หุ้น)

บริษัทฯ ได้ดำเนินการเพิ่มทุนจดทะเบียนเป็น 75 ล้านบาท ซึ่งเรียกชำระเต็มมูลค่า ในปี 2542
และเพิ่มเป็น 125 ล้านบาท ซึ่งเรียกชำระเต็มมูลค่าในปี 2543
เพื่อรองรับการเจริญเติบโตของบริษัทฯ และได้เริ่มดำเนินการก่อสร้างโรงงานแห่งที่ 2 ขึ้น

ในปี 2544 บริษัทฯ ได้แปรสภาพเป็นบริษัทมหาชน เมื่อวันที่ 4 กันยายน 2544 และ
ได้เปลี่ยนแปลงมูลค่าหุ้นที่ตราไว้จากเดิมหุ้นละ 10 บาท เป็นหุ้นละ 1 บาท

ต่อมาที่ประชุมใหญ่วิสามัญผู้ถือหุ้นของบริษัท ครั้งที่ 7/2544 ซึ่งประชุมเมื่อวันที่ 28 ธันวาคม 2544
ได้มีมติเพิ่มทุนจดทะเบียนเป็น 195 ล้านบาท โดยการออกหุ้นสามัญเพิ่มทุน อีก 70 ล้านหุ้น
ซึ่งเป็นการออกและเสนอขายให้แก่บุคคลในวงจำกัด (Private Placement: PP) จำนวน 20
ล้านหุ้น ในราคาหุ้นละ 1 บาท ส่วนที่เหลือเป็นการเสนอขายหุ้นแก่ประชาชนทั่วไปเป็นครั้งแรก
จำนวน 50 ล้านหุ้น ในราคาหุ้นละ 1.80 บาท

ปี 2545 นับเป็นปีสำคัญของบริษัทฯ เนื่องจากได้มีการเสนอขายหุ้นต่อประชาชนทั่วไปเป็นครั้งแรก
และในปีเดียวกันนี้เอง หุ้นของบริษัทฯได้เข้าเป็นหลักทรัพย์จดทะเบียนในตลาดหลักทรัพย์ใหม่ (MAI)
ซึ่งเปิดทำการซื้อขายวันแรกในวันที่ 1 สิงหาคม 2545 โดยใช้ชื่อย่อ ในการซื้อขายหลักทรัพย์ว่า
“STHAI”

ในปี 2546 บริษัทฯ ได้ลงทุนในหุ้นทุนของ บริษัท เอส.ที.เมด จำกัด ซึ่งเป็นบริษัทร่วม
ที่จัดตั้งเป็นบริษัทจำกัดในประเทศสหรัฐอเมริกาเพื่อเป็นตัวแทนจำหน่ายสินค้าในประเทศสหรัฐอเมริกาและแถบทวีปอเมริกา
โดยบริษัทฯถือหุ้นร้อยละ 19 (จำนวน 95,000 หุ้น)

ที่ประชุมคณะกรรมการบริษัทฯ ได้มีการเพิ่มทุนจดทะเบียนของบริษัทฯ จาก 195 ล้านบาท เป็น 260
ล้านบาท โดยออกหุ้นสามัญใหม่จำนวน 65 ล้านหุ้น จัดสรรให้แก่ผู้ถือหุ้นเดิมในอัตราส่วน 3
หุ้นเดิมต่อ 1 หุ้นใหม่ ในราคาหุ้นละ 1 บาท ตามมติที่ประชุมวิสามัญผู้ถือหุ้น ครั้งที่ 1/2546
ประชุมเมื่อวันที่ 31 กรกฎาคม 2546

ซึ่งการเพิ่มทุนดังกล่าวทำให้บริษัทฯ มีทุนชำระแล้วเกิน 200 ล้านบาท
ตลาดหลักทรัพย์แห่งประเทศไทยจึงได้ดำเนินการย้ายหลักทรัพย์ของบริษัทฯ
ซึ่งเป็นหลักทรัพย์จดทะเบียนใน MAI ไปเป็นหลักทรัพย์จดทะเบียนใน SET
โดยทำการซื้อขายในหมวดเวชภัณฑ์และเครื่องสำอาง (Pharmaceutical Products &
Cosmetics) ใช้ชื่อย่อ “STHAI” เช่นเดิม โดยมีผลในระบบซื้อขายหลักทรัพย์ตั้งแต่วันที่ 1
มกราคม 2547 ซึ่งเป็นวันเริ่มรอบระยะเวลาบัญชีของบริษัทฯ

ในปี 2547 บริษัทฯ ได้ลงทุนในหุ้นสามัญในบริษัท เลเท็กซ์ ซิสเทมส์ จำกัด ซึ่งเป็น
บริษัทผลิตและจำหน่าย เบาะ และที่นอน ที่ผลิตจากยางพารา โดยบริษัทฯ ถือหุ้นร้อยละ 5.77
(จำนวน 80,000 หุ้น)

ปี 2549 บริษัทฯ ได้ออกใบสำคัญแสดงสิทธิที่จะซื้อหุ้นสามัญของบริษัทที่จัดสรรให้แก่ ผู้ถือหุ้นเดิม
ครั้งที่ 1 (STHAI-W1) และจัดสรรให้แก่กรรมการและพนักงานของบริษัท ครั้งที่ 1 (ESOP-W1)
มีจำนวน 195,000,000 หน่วย และ 15,000,000 หน่วย ตามลำดับ โดยมีอายุ 3 ปี และ
มีการแปลงสภาพเป็นหุ้นสามัญครั้งแรกเมื่อวันที่ 29 กันยายน 2549
ซึ่งมีอัตราการใช้สิทธิตามใบสำคัญแสดงสิทธิ 1 หน่วย ต่อ 1 หุ้นสามัญ ในราคาหุ้นละ 2 บาท

ปี 2551 ในการประชุมสามัญผู้ถือหุ้นครั้งที่ 1/2551 เมื่อวันที่ 21 เมษายน 2551
มีมติให้เพิ่มทุนจดทะเบียนของบริษัทอีกจำนวน 102,657,633 บาท จากทุนจดทะเบียนเดิม
600,000,000 บาท เป็นทุนจดทะเบียน 702,657,633 บาท โดยการออกหุ้นสามัญใหม่จำนวน
102,657,633 หุ้น มูลค่าที่ตราไว้หุ้นละ 1 บาท ซึ่งจะเสนอขายให้แก่ผู้ถือหุ้นเดิมในอัตราส่วน 4
หุ้นเดิมต่อ 1 หุ้นใหม่ ในราคา 1.70 บาทต่อหุ้น ในการนี้ได้มีผู้มาใช้สิทธิในการจองซื้อเป็น จำนวน
26,564,840 หุ้น เป็นเงิน 45,160,228 บาท ซึ่งยังคงมีหุ้นที่เหลือจากการจำหน่าย ไม่หมดอีก
76,092,793 หุ้น

ดังนั้น ในที่ประชุมคณะกรรมการบริษัทฯ ครั้งที่ 4/2551 เมื่อวันที่ 10 มิถุนายน 2551
ได้มีมติให้จัดสรรหุ้นที่เหลือจากการเพิ่มทุน จำนวน 76,092,793 หุ้น โดยนำมาจำหน่ายเป็นครั้งที่
2 ซึ่งเสนอขายให้กับผู้ถือหุ้นเดิมในอัตราส่วน 5 หุ้น เดิม ต่อ 1 หุ้นใหม่ ในราคา 1.70 บาท
อนึ่งมีผู้มาใช้สิทธิในการจองซื้อเป็นจำนวน 62,198,000 หุ้น เป็นเงิน 105,736,600 บาท
ซึ่งยังคงเหลือหุ้นที่จำหน่ายไม่หมดอีก 13,894,793 หุ้น

อนึ่ง ในการประชุมคณะกรรมการบริษัทครั้งที่ 4/2551 เมื่อวันที่ 10 มิถุนายน 2551
ได้มีมติให้ขายเงินลงทุนของ บริษัท เอส.ที.เมด จำกัด และ บริษัท บีมาร์ค ซันไทย จำกัด
ซึ่งเป็นบริษัทร่วมโดยการถือหุ้นร้อยละ 19 และร้อยละ 40 ตามลำดับ ซึ่งได้ขายหุ้นของ บริษัท
เอส.ที.เมด จำกัด เมื่อ 4 กรกฎาคม 2551 โดยขายให้กับบุคคลภายนอกเป็นจำนวน 95,000 หุ้น
ในราคา 10,000 เหรียญดอลลาร์สหรัฐอเมริกา

ปี 2552 ได้มีการใช้สิทธิเป็นครั้งสุดท้าย สำหรับการแปลงสภาพใบสำคัญแสดงสิทธิ
ซื้อหุ้นสามัญของบริษัทที่จัดสรรให้แก่ผู้ถือหุ้นเดิม ครั้งที่ 1 (STHAI-W1) และจัดสรร
ให้แก่กรรมการและพนักงานของบริษัท ครั้งที่ 1 (ESOP-W1) โดยเริ่มเปิดใช้สิทธิครั้งแรก เมื่อปี
2549 และหมดอายุในปี 2552 ซึ่งมีผู้มาใช้สิทธิ จำนวน 60,000 หุ้น ทำให้บริษัท
มีทุนชำระแล้วเป็นจำนวนเงิน 499,453,373 บาท และมีทุนจดทะเบียนเท่ากับ 702,657,633
บาท

ในที่ประชุมคณะกรรมการบริษัท ครั้งที่ 3/2552 เมื่อวันที่ 11 สิงหาคม 2552
ได้มีมติให้ขายเงินลงทุนในบริษัท เลเท็กซ์ ซิสเทมส์ จำกัด ซึ่งประกอบธุรกิจในการผลิตและจำหน่าย
เบาะและที่นอน ที่ผลิตจากยางพารา ซึ่งบริษัทถือหุ้นร้อยละ 5.77 (จำนวน 80,000 หุ้น) และ
บริษัทฯ ได้ขายเงินลงทุนดังกล่าวให้กับ บริษัท ไทยรับเบอร์ลาเท็คซ์คอร์ปอเรชั่น (ประเทศไทย)
จำกัด (มหาชน) เป็นจำนวนเงิน 739,200 บาท เมื่อ ธันวาคม 2552

บริษัทฯ ได้ขายเงินลงทุนในบริษัท บีมาร์ค ซันไทย จำกัด ซึ่งเป็นบริษัทร่วมใน ประเทศอิตาลี
ทำหน้าที่เป็นตัวแทนจำหน่ายถุงมือยางในประเทศอิตาลี และทวีปยุโรป โดยการ ถือหุ้นร้อยละ 40
(จำนวน 46,920 หุ้น) การขายเงินลงทุนดังกล่าวนี้ เป็นไปตามมติที่ประชุมคณะกรรมการบริษัท
ครั้งที่ 4/2551 เมื่อวันที่ 10 มิถุนายน 2551 โดยขายให้กับบุคคลภายนอก เป็นจำนวนเงิน
40,000 เหรียญดอลลาร์สหรัฐอเมริกา และได้โอนกรรมสิทธิ์เป็นที่เรียบร้อยแล้ว
เมื่อเดือนพฤษภาคม 2553

ปี 2553 ในการประชุมสามัญผู้ถือหุ้นครั้งที่ 1/2553 เมื่อวันที่ 9 เมษายน 2553
ได้มีมติให้ลดทุนจดทะเบียนของบริษัท โดยวิธีการตัดหุ้นจดทะเบียนที่เหลือจากการรองรับการเพิ่มทุน
ตามสัดส่วน และการใช้สิทธิแปลงสภาพใบสำคัญแสดงสิทธิซื้อหุ้นสามัญของบริษัท

บริษัทฯ มีหุ้นที่จำหน่ายไม่หมดจากการรองรับการเพิ่มทุนตามสัดส่วน เป็นจำนวน 13,894,793 หุ้น
และมีหุ้นสามัญที่เหลือจากการ รองรับการใช้สิทธิแปลงสภาพใบสำคัญแสดงสิทธิ คงเหลือ
189,309,467 หุ้น ทำให้บริษัทฯ มีหุ้นสามัญที่จำหน่ายไม่หมดเป็นจำนวน 203,204,260 หุ้น และ
มีทุนจดทะเบียนเท่ากับ 702,657,633 บาท และมีทุนจดทะเบียนที่ชำระแล้วเป็น จำนวนเงิน
499,453,373 บาท

ดังนั้น เมื่อตัดหุ้นจดทะเบียนตามมติที่ประชุมสามัญผู้ถือหุ้นครั้งที่ 1/2553 แล้วจะทำให้บริษัทฯ
มีทุนจดทะเบียนและชำระเต็มมูลค่าแล้วเท่ากับ 499,453,373 บาท

นอกจากนั้น ในการประชุมสามัญผู้ถือหุ้น ครั้งที่ 1/2553 ได้มีมติให้แก้ไขหนังสือ
บริคณห์สนธิของบริษัทข้อ 4 ที่เกี่ยวกับทุนจดทะเบียนของบริษัทเพื่อให้สอดคล้องกับ
ทุนจดทะเบียนที่ลดลง ซึ่งทางบริษัทฯ ได้ดำเนินการแก้ไขกับกระทรวงพาณิชย์เป็นที่เรียบร้อยแล้ว

ปี 2554 ในเดือนตุลาคม บริษัท ไทยฮั้วยางพารา จำกัด (มหาชน) ซึ่งเป็นผู้ถือหุ้นรายใหญ่
ของบริษัทฯ มีสัดส่วนการถือหุ้น 37.66% ได้ขายหุ้นของบริษัทออกไปทั้งหมด และ
ได้แจ้งในแบบรายงานการได้มาหรือจำหน่ายหลักทรัพย์ (แบบ 246-2) เรียบร้อยแล้ว
โดยขายให้กับ บริษัท ไทยฮั้วโฮลดิ้ง จำกัด, บริษัท เอเวอร์โกรว์ ปุ๋ย จำกัด และนายออง ซิว
บ๊อก ซึ่งเป็น กรรมการผู้จัดการของบริษัทฯ ทำให้สัดส่วนการถือหุ้นมีการเปลี่ยนแปลงที่สำคัญ

2. ภาพรวมการประกอบธุรกิจของบริษัท

บริษัทฯ ประกอบธุรกิจหลักเป็นผู้ผลิต จำหน่าย และส่งออกถุงมือยางธรรมชาติ ที่ใช้ในทางการแพทย์
ทั้งประเภทใช้ในงานตรวจโรคทั่วไป และ ที่ใช้ในการผ่าตัด เป็นหลัก
นอกจากนั้นยังมีถุงมือยางสำหรับใช้ในครัวเรือน และถุงมือยางที่ใช้ในโรงงานอุตสาหกรรมอีกด้วย
ผลิตภัณฑ์ของบริษัทฯ สามารถแบ่งตามความนิยมของผู้บริโภคได้เป็น 2 ประเภท คือ
ถุงมือยางชนิดมีแป้ง (Powdered) และถุงมือยางชนิดไม่มีแป้ง (Non-Powdered)

ซึ่งผลิตภัณฑ์ของบริษัทฯ ได้รับการรับรองตามมาตรฐานสากล จะบรรจุในกล่อง ตามขนาด
รูปแบบและจำนวนที่ลูกค้าต้องการภายใต้เครื่องหมายการค้าของลูกค้าเป็นหลัก
สินค้าของบริษัทร้อยละ 80 จะส่งออกไปจำหน่ายยังต่างประเทศ ทั้งในกลุ่มประเทศยุโรป
ละตินอเมริกา สหรัฐอเมริกา และในกลุ่มประเทศเอเชีย ได้แก่ ญี่ปุ่น เกาหลี จีน เป็นต้น
และร้อยละ 20 จำหน่ายภายในประเทศโดยผ่านตัวแทนขายและจำหน่ายเองโดยตรง

3. โครงสร้างรายได้

โครงสร้างรายได้จากการจำหน่ายถุงมือยางของบริษัทฯ ในรอบระยะเวลา 10 ปี มีรายละเอียด
ดังนี้

  ---------- ------------------ -------- ------------- -------- --------------
  ปี พ.ศ.     การจำหน่ายถุงมือยาง                                   ยอดรวม
             (พันบาท)                                            

             ในประเทศ           %        ต่างประเทศ     %         

  2545       24,038             6.96%    321,266       93.04%   345,304

  2546       40,520             7.50%    499,708       92.50%   540,228

  2547       36,824             6.15%    562,321       93.85%   599,145

  2548       52,033             7.97%    601,199       92.03%   653,232

  2549       33,765             6.13%    517,276       93.87%   551,041

  2550       33,022             4.21%    751,352       95.79%   784,374

  2551       81,245             11.55%   621,893       88.45%   703,138

  2552       86,951             12.00%   637,890       88.00%   724,842

  2553       121,130            12.08%   881,455       87.92%   1,002,585

  2554       157,328            15.86%   834,650       84.14%   991,978
  ---------- ------------------ -------- ------------- -------- --------------